ตลาดหุ้นเอเชียลดลงเช้านี้ วิตกจีนขู่ตอบโต้สหรัฐฯทันที หากเรียกเก็บภาษีรอบใหม่!
ตลาดหุ้นเอเชียลดลงเช้านี้ วิตกจีนประกาศตอบโต้สหรัฐฯหากเรียกเก็บภาษีรอบใหม่!
11 ก.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ (11 ก.ย.61) ตามทิศทางดัชนีดาวโจนส์ตลาดหุ้นนิวยอร์กที่ปิดลบเมื่อคืน เนื่องจากนักลงทุนยังคงวิตกกังวลเกี่ยวกับสงครามการค้าระหว่างสหรัฐฯและจีน โดยล่าสุดทางการจีนประกาศความพร้อมที่จะตอบโต้ทันที หากสหรัฐเรียกเก็บภาษีนำเข้าสินค้าจีนรอบใหม่
โดยดัชนี HSI ตลาดหุ้นฮ่องกงเปิดวันนี้ที่ 26,611.93 จุด ลดลง 1.49 จุด, -0.01%
ดัชนี SSE Composite ตลาดหุ้นจีนเปิดวันนี้ที่ 2,668.49 จุด ลดลง 0.99 จุด, -0.04%
ดัชนี TAIEX ตลาดหุ้นไต้หวันเปิดวันนี้ที่ 10,723.00 จุด ลดลง 2.80 จุด, -0.03%
ดัชนี KOSPI ตลาดหุ้นเกาหลีใต้เปิดวันนี้ที่ 2,286.91 จุด ลดลง 1.75 จุด, -0.08%
ดัชนี FTSE STI ตลาดหุ้นสิงคโปร์เปิดวันนี้ที่ 3,115.47 จุด ลดลง 5.45 จุด, -0.17%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,469.78 จุด เพิ่มขึ้น 96.69 จุด, +0.43%
ส่วนตลาดหุ้นมาเลเซียปิดทำการวันนี้ เนื่องในวันเอาวัล มุฮัรรอม (มาอัล ฮิจเราะห์)
ด้านนายเกิง ชวง โฆษกกระทรวงการต่างประเทศจีน กล่าวว่า จีนจะตอบโต้หากสหรัฐฯเรียกเก็บภาษีครั้งใหม่ต่อสินค้าจีน หลังจากที่ประธานาธิบดีโดนัลด์ ทรัมป์ ขู่เก็บภาษีนำเข้าสินค้าจีนรอบใหม่วงเงิน 2.67 แสนล้านดอลลาร์ นอกเหนือจากที่มีแผนเรียกเก็บภาษีสินค้าจีนวงเงิน 2 แสนล้านดอลลาร์
“หากสหรัฐฯ เดินหน้าเรียกเก็บภาษีสินค้าจีนครั้งใหม่ จีนก็จะไม่สามารถหลีกเลี่ยงการดำเนินการตอบโต้เพื่อใช้สิทธิอันชอบธรรมของเรา” นายเกิงกล่าว
ขณะที่ทั่วโลกกำลังจับตาท่าทีของ ปธน.ทรัมป์ ว่าจะเรียกเก็บภาษีสินค้าจีนวงเงิน 2 แสนล้านดอลลาร์เมื่อใด หลังจากผ่านพ้นกำหนดเส้นตายในวันที่ 6 ก.ย. สำหรับการทำประชาพิจารณ์จากภาคส่วนต่างๆของสหรัฐต่อมาตรการดังกล่าว